ΓΡΑΠΤΗ ΕΡΩΤΗΣΗ P-3298/02

υποβολή: Francesco Fiori (PPE-DE) προς την Επιτροπή

(14 Νοεμβρίου 2002)

Θέμα: Σαφήνεια ως προς τη βιολογική γεωργία

Η βιολογική γεωργία αποτελεί σήμερα μία ευκαιρία για τις γεωργικές εκμεταλλεύσεις. Ανταποκρίνεται σε συγκεκριμένες ανάγκες μιας κατηγορίας καταναλωτών. Δεν πρόκειται για εναλλακτική μέθοδο αλλά για μία συμπληρωματική ευκαιρία. Προκειμένου να συνεχισθεί η ανάπτυξή της, η βιολογική γεωργία πρέπει να αφορά όλους τους παραδοσιακούς γεωργούς. Η βιολογική γεωργία πάσχει από έλλειψη σαφήνειας. Συχνά ο καταναλωτής επηρεάζεται περισσότερο από μία ευφάνταστη ονομασία του προϊόντος και από το σήμα του διανομέα, παρά από τη σφραγίδα εγγύησης του πιστοποιητικού.

Με ποιον τρόπο προτίθεται η Επιτροπή να αντιμετωπίσει τη σύγχυση που προκύπτει από την ύπαρξη αναρίθμητων όρων, από την έλλειψη εναρμόνισης, από την συχνά ετερογενή παρουσίαση των προϊόντων και από την ανάμειξη βιολογικών προϊόντων, φυσικών προϊόντων και προϊόντων ποιότητας·

Χαιρετίζοντας την παρέμβαση με στόχο την αποφυγή της δόλιας χρήσης ενδείξεων σχετικά με τη βιολογική μέθοδο παραγωγής, ερωτάται η Επιτροπή με ποιον τρόπο προτίθεται να ενεργήσει ώστε ναπάρχει μία βέβαια ταυτότητα του προϊόντος και πώς προτίθεται να παρέμβει εις τρόπον ώστε μέσω της σήμανσης, της πιστοποίησης, την ανιχνευσιμότητα και των ελέγχων να επιτευχθεί μία σωστή και σαφής ενημέρωση του καταναλωτή·

Απάντηση του κ. Fischler εξ ονόματος της Επιτροπής

(9 Δεκεμβρίου 2002)

Η επισήμανση των προϊόντων της βιολογικής γεωργίας έχει αποτελέσει το αντικείμενο ρύθμισης, από το 1991, βάσει του κανονισμού (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής(1). Επιπλέον, τα προϊόντα που προορίζονται για ανθρώπινη κατανάλωση πρέπει να φέρουν επισήμανση σύμφωνη με την οδηγία 2000/13/ΕΚ του Κοινοβουλίου και του Συμβουλίου, της 20ης Μαρτίου 2000, για προσέγγιση των νομοθεσιών των κρατών μελών σχετικά με την επισήμανση, την παρουσίαση και τη διακίνηση των τροφίμων(2). Η οδηγία αυτή εφαρμόζεται επίσης στα προϊόντα βιολογικού τρόπου παραγωγής και αναφέρει ότι η επισήμανση των προϊόντων και οι χρησιμοποιούμενες μέθοδοι δεν πρέπει να παραπλανούν τον αγοραστή.

Σύμφωνα με τον κανονισμό για τη βιολογική γεωργία, η χρησιμοποιούμενη ορολογία που αναφέρεται στο βιολογικό τρόπο παραγωγής είναι προστατευόμενη. Με τον ανωτέρω κανονισμό θεσπίζεται ένα εναρμονισμένο πλαίσιο κανόνων παραγωγής και απαιτήσεων επιθεώρησης. Το 1999, στο σύστημα ελέγχου συμπεριλήφθηκε η ανιχνευσιμότητα (εντοπισμός προέλευσης), όσον αφορά την παραγωγή κρέατος, η αρχή δε αυτή επεκτάθηκε το 2001, ώστε να περιλαμβάνει όλα τα γεωργικά προϊόντα. Η ένδειξη ότι τα προϊόντα καλύπτονται από το ειδικό καθεστώς επιθεώρησης είναι δυνατόν να εμφανίζεται στην επισήμανση του βιολογικού τρόπου παραγωγής με τη χρησιμοποίηση ενός ευρωπαϊκού λογότυπου που αντανακλά την εναρμόνιση σε επίπεδο Ένωσης.

Οι εκστρατείες ενημέρωσης και προώθησης των γεωργικών προϊόντων μέσω του λογότυπου της Ένωσης προβλέπονται επίσης και ορίζονται από τον κανονισμό (ΕΚ) αριθ. 2826/2000 του Συμβουλίου, της 19ης Δεκεμβρίου 2000, για ενέργειες ενημέρωσης και προώθησης των γεωργικών προϊόντων στην εσωτερική αγορά(3) και στοχεύουν σε διάφορες ομάδες, περιλαμβανομένων των καταναλωτών. Οι ενέργειες αυτές συγχρηματοδοτούνται από την Κοινότητα. Επιπλέον, η Επιτροπή εξετάζει τώρα το ενδεχόμενο εφαρμογής ενός Ευρωπαϊκού Σχεδίου Δράσης για τη βιολογική γεωργία και τρόφιμα. Ένα ευρύ φάσμα παραγόντων που διακυβεύουν στον τομέα συμφέροντα, συμπεριλαμβανομένων των καταναλωτών, έχει προσκληθεί να συμμετάσχει στην επεξεργασία του Σχεδίου Δράσης μαζί με τις αρχές των κρατών μελών.

(1) ΕΕ L 198 της 22.7.1991.

(2) ΕΕ L 109 της 6.5.2000.

(3) ΕΕ L 328 της 23.12.2000.